Man verskeie kere in motor geskietArgieffoto: Netcare 911 ŉ Man is Dinsdagmiddag in ŉ kritieke toestand met ŉ helikopter na die naaste hospitaal gevlieg nadat hy verskeie kere in sy motor in ŉ Durbanse voorstad in KwaZulu-Natal geskiet is. Volgens Shawn Herbst, woordvoerder van Netcare 911, is nooddienste omstreeks 14:08 na die toneel in Oaklaan in Motalabad in Kloof ontbied waar ŉ 44-jarige man verskeie kere geskiet is terwyl hy in sy motor gesit het. Gemeenskapslede het die skote hoor klap waarna die nooddienste in kennis gestel is. Lt.kol. Thulani Zwane, provinsiale polisiewoordvoerder, het die voorval aan Maroela Media bevestig. “Die Pinetown-polisie het ŉ klagte van ŉ skietvoorval in Kloof ontvang. By hul aankoms op die toneel het hulle ŉ wit Kia Picanto aangetref wat deur die slagoffer bestuur is.” Volgens Zwane het ŉ voorlopige polisieondersoek getoon dat die slagoffer glo op pad huis toe was toe hy deur twee onbekende mans oorval en geskiet is. Die mans het na afloop van die skietery in ŉ wit motor op die vlug geslaan, het Zwane gesê. Volgens Herbst was die man in ŉ kritieke toestand en moes hy daarom per helikopter na die naaste hospitaal gevlieg word. Die polisie ondersoek ŉ saak van poging tot moord. Die motief vir die skietery is nie bekend nie.